Amerikaneren Bob Bradley sier at døren er stengt for en overgang til Allsvenskan-klubben. 

Stabæk-trener Bob Bradley (56) har takket nei til et tilbud fra den svenske toppklubben IFK Göteborg.  Aftonbladet skriver at amerikaneren fikk tilbud om jobben etter sparkingen av Mikael Stahre. 

– Jeg følte sterkt for å ta med Tomek Kaczmarek (Stabæks assistenttrener og fysiske trener) i trenerteamet, men fikk forklart at det ikke var mulig, sier Bradley. 

Det skal ha vært grunnen til at Bradley takket nei til tilbudet.  Han sier til avisen at «døren er stengt» for en overgang til IFK Göteborg. 

Bradley tok over Stabæk etter opprykket fra 1.  divisjon forrige sesong.  I debutåret på Nadderud ledet den tidligere amerikanske landslagssjefen klubben til en niendeplass i Tippeligaen og semifinale i cupen. 

Etter siste seriekamp mot Sogndal beroliget Bradley Stabæk-fansen med at han mest sannsynlig kom til å bli værende også i 2015. 

– Det forventer jeg.  Alle vet at når sesonger i fotballen er over, er det åpent for forhandlinger.  Men jeg kom til Stabæk med ideen om et godt og spennende prosjekt over to år.  Nå skal vi jobbe videre med å bli enda bedre, sier Bob Bradley til TV 2. 

Bradley startet i høst opp jobben med å skaffe seg UEFAs prolisens. 

OPPDATERING: Nå bekrefter IFK Göteborg på sine hjemmesider at tidligere Stabæk-trener Jörgen Lennartsson blir klubbens nye trener.